**Blestem**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Blestem iubirea noastră să-nflorească

Când lumea asta tristă va muri,

Din lutul meu albastru să rodească

Un fruct al tău şi poate-n acea zi

O să mă crezi că timpul nu contează.

Blestem iubirea noastră până când

Mă vei cuprinde-ntreagă într-o frază

Să-mi memorezi fiinţa repetând,

Iubito, ştii ce binecuvântare

Ne suntem unul altuia şi-avem

Cel mai amar destin? O ursitoare

Ne-a încuiat iubirea într-un poem.

- Blestemul tău aș vrea să se-mplinească,

În zorii erei noi ce va veni,

Când primăverii noastre o să-i crească

Magnolii albe prin poieni târzii.

Să te găsesc în orice poezie,

Metafora să-mbrace trupul nud

Și să rămâi pentru o veșnicie

Iubirea mea cu chipul verde crud.

Atunci voi ști că cerul mă răsfață

Chiar dacă roua gurii e pelin,

Îngenunchind în templu dimineață

Voi binecuvânta acest destin.

Liliana Trif Ioan Grigoraș